Charlottenlund Slots indre giver et enestående indblik i Christian 6.-tidens interiørkunst. Ikke mindst slottets repræsentative gemakker – riddersalen, havesalen og de tilstødende saloner – er rige på arkitektoniske detaljer, som vidner om [[Barokken|senbarokkens]] hang til det elegante og effektfulde. Over riddersalens to kaminer er indplaceret to malerier, såkaldte ’kaminstykker’, som forestiller [[Charlotte Amalie af Danmark|Charlotte Amalies]] bror og svigerinde, det regerende kongepar, [[Christian 6.]] og [[Sophie Magdalene af Brandenburg-Kulmbach|Sophie Magdalene]]. Værkerne er udført af hofmalerne [[Johann Salomon Wahl]] og [[Andreas Møller (maler)|Andreas Møller]] i slutningen af 1730’erne og blev sandsynligvis skænket til [[Charlotte Amalie af Danmark|prinsesse Charlotte Amalie]] af kongeparret selv. Som kunstværker regnes de to helfigursportrætter som fyrsteikonografiske hovedværker, ikke mindst fordi de er malet på et særdeles højt niveau og samtidig indkapsler forestillingen om kongeparret som Guds udvalgte herskere i konkret, visuel form. Kunsthistorikeren [[Torben Holck Colding]] har ligefrem betegnet portrættet af [[Sophie Magdalene af Brandenburg-Kulmbach|dronning Sophie Magdalene]] som ''”…hovedportrættet af samtlige eksisterende portrætter af dronningen”''.<ref>Holck Colding, Torben; m.fl. ''Dansk Kunsthistorie. Rigets Mænd lader sig male.'' Politikens Forlag, 1973. '''410.'''</ref>
Historie Foreninger Organisationer